РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/63-16

19. фебруар 2016. године

Б е о г р а д

 З А П И С Н И К

 46. СЕДНИЦЕ ОДБОРА ЗА ПОЉОПРИВРЕДУ,

ШУМАРСТВО И ВОДОПРИВРЕДУ, ОДРЖАНЕ 17. ФЕБРУАРА 2016. ГОДИНЕ

Седница је почела у 8,35 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Зоран Антић, Милан Ковачевић, Миодраг Николић, Милија Милетић, Марјана Мараш, Велимир Станојевић, Арпад Фремонд као и Владан Милошевић (заменик Јасмине Обрадовић), Слободан Перић (заменик Жарка Богатиновића), Надица Николић Танасијевић (заменик Ђорђа Стојшића) и Мирослав Маринковић (заменик Душана Петровића), заменици чланова Одбора.

Седници нису присуствовали чланови Одбора: Јасмина Обрадовић, Жарко Богатиновић, Ђорђе Стојшић, Горан Ћирић, Јован Марковић, Душан Петровић и Сабина Даздаревић.

Поред чланова Одбора седници је присуствовао и народни посланик: Душан Јанковић.

Поред чланова Одбора седници су присуствовали представници Министарства пољопривреде и заштите животне средине: Младен Младеновић, в.д. помоћника министра Сектора за правне и нормативне послове, Ружица Трипић, начелник Одељења за нормативне послове и послове хармонизације прописа са ЕУ, Мирко Новаковић, самостални саветник у Групи за сточарство и прераду сточарских производа као и представници средстава јавног информисања.

Једногласно је усвојен следећи

 Д н е в н и р е д

1. Разматрање Предлога закона о изменама и допунама Закона о сточарству у начелу, који је поднела Влада ( број 320-3663/15 од 28. децембра 2015. године);
2. Разно .

Прва тачка дневног реда **– Разматрање Предлога закона о изменама и допунама Закона о сточарству у начелу, који је поднела Влада ( број 320-3663/15 од 28. децембра 2015. године);**

У уводним напоменама, Младен Младеновић је истакао да су разлози због којих су предложене измене и допуне Закона о сточарству потреба за заустављањем пада сточарске производње, који је узрокован престанком рада задруга и предузећа из ове области, неорганизованошћу произвођача приликом наступа на тржишту, као и смањењем сеоског становништва. По његовим речима, предложене измене омогућиће примарним произвођачима да имају информације о производњи и да буду конкурентни на европском тржишту, али и омогућава унапређење ове гране пољопривреде ради трговине, квалитета производа, њихове здравствене исправности и др.

Мирко Новаковић је додао да предложене измене омогућавају повећање обима примарне пољопривредне производње кроз унапређење расног састава приплодних домаћих животиња, дефинишу рад одгајивачких организација, уводи се нов систем класирања свињских и говеђих трупова на начин како се то врши у земљама у окружењу, и први пут се уводи контрола промета у рибарству и обухваћена су и удружења пчелара. Такође, одредбе ових измена и допуна Закона усаглашене су са међународним стандардима.

У дискусији су учествовали народни посланици: Маријан Ристичевић, Милија Милетић, Миодраг Николић, Владан Милошевић, Мирослав Маринковић и Слободан Перић.

Одбор је већином гласова, а на основу члана 156. став 3. Пословника Народне скупштине закључио да поднесе Народној скупштини следећи

 И З В Е Ш Т А Ј

 Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о сточарству, у начелу.

 За известиоца Одбора на седници Народне скупштине одређен је Маријан Ристичевић, председник Одбора.

Друга тачка дневног реда – **Разно**

 Под тачком разно, председник Одбора је обавестио чланове да ће се на некој од наредних седница разматрати тренутно стање у Управи за заштиту биља.

Пошто других питања и предлога није било, седница је закључена у 10,05 часова.

 Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Бранка Златовић Маријан Ристичевић